Kien tmiem il-ġimgħa memorabbli għad-dilettanti tal-istorja u l-militar f’pajjiżna, hekk kif kollezzjoni marbuta ma’ battalji li ddominwaw l-aħħar seklu ġiet ippreżentata lill-pubbliku għall-ewwel darba, fil-bini tal-Fondazzjoni Engima, fil-limiti tal-Imqabba. Wara preżentazzjoni ta’ dawn it-tifkiriet, b’aċċenn fuq l-oriġini tagħhom u r-rakkont ta’ episodji storiċi marbuta mal-użu tagħhom, il-Battlefront Living History Group reġa’ ta l-ħajja lil uħud mill-episodji li sawru l-istorja kif nafuha llum. Dawn l-oġġetti storiċi nġiebu Malta minn U-Group (Malta) Ltd, u eventwalment għaddew fir-responsabbiltà tal-Fondazzjoni Engima NGO li għandha l-għan li tifforma alleanza strateġika ma’ kollezzjonisti privati oħra bl-għan eventwali li jitwaqqaf mużew uniku tat-teknoloġija militari u navali. Appoġġ għal dan il-proġett qed jingħata wkoll mill-AMACS, assoċjazzjoni Maltija tal-kollezzjonisti tal-armi. Din l-attività qed tiġi kkoordinata minn Stephen A. Petroni, bl-għajnuna ta’  Stephen Soler u Martin Stauder fir-rigward ta’ restawr u manutenzjoni. L-għan ewlieni ta’ dan l-avveniment kien li jkompli jinħoloq għarfien f’dawn il-kollezzjonijiet storiċi, u li huwa pass importanti biex eventwalment jinfetaħ mużew militari f’Malta, fejn dawn il-kollezzjonijiet ikunu jistgħu jitgawdew mill-pubbliku ġenerali, għal skopijiet edukattivi u xjentifiċi. Din it-tnedija attirat ukoll l-interess tal-midja internazzjonali, ewlenin fuq kollha l-preżenza ta’ Ian Young, l-editur tal-ġurnal Military Machines International .